**Nagovor predsednika Državnega sveta Mitja Bervarja na praznovanju občinskega praznika in 880 obletnice prve omembe Šmartnega v pisnih virih »ŠMARTNO, BOD‘ POZDRAVLJEN«**

(6. november 2015, kulturni dom v Šmartnem)

Spoštovani občanke in občani občine Šmartno pri Litiji, spoštovani gospod župan Rajko Meserko s sodelavci, spoštovani nastopajoči na prireditvi, gospe in gospodje, zelo sem počaščen, da ste me nocoj povabili medse in da lahko spregovorim nekaj besed v imenu Državnega sveta RS in v svojem imenu – torej v imenu drugega doma našega Parlamenta..

Prazniki so priložnost za srečanja, za druženje, za pogovore in za dogovore. Zato vam pravim – Šmartno bod' pozdravljen! Vaša občina praznuje letos 13. let samostojnosti. Dvomi o tem, da bi kot samostojna občina ne mogli biti uspešni, so se izkazali kot neupravičeni in vaša vizija se je izkazala za pravilno.

Vizijo, ki ste si jo zastavili, pa ste lahko uresničili predvsem zaradi medsebojne povezanosti in želje po sodelovanju. Kajti občina je povezana skupnost, v katero lahko vsak občan po svojih najboljših močeh prispeva za uresničitev ciljev. In največji uspehi se pokažejo tam, kjer se občani res čutijo del skupnosti in del dogajanja, na katerega lahko vplivajo.

Pri vas je na vsakem koraku moč čutiti prizadevanje po skupnem delovanju v smeri razvoja in napredka. Vse to dokazuje, da ste v vaši skupnosti sposobni slediti zahtevam časa v katerem živimo. Občina ste, prav tako kot država, v prvi vrsti njeni ljudje: delavci, uslužbenci, kmetje, športniki, umetniki, politiki, gospodarstveniki, otroci, upokojenci … In vsi skupaj se moramo truditi, da se tisto, za kar se zavzemamo, tudi udejani.

Šmartno je bilo že iz davnine močno upravno, župnijsko in šolsko središče z razvito obrtno dejavnostjo. Iz bogate in ponosne zgodovine lahko zaključimo, da so skozi stoletja tukaj živele močne skupnosti, ki so se odzivale na izzive takratnega časa in so za seboj pustile bogato dediščino.

V zgodovinski spomin so se zlasti močno vtisnila dejanja in številne osebnosti, ki so pomenila »presežek v ideji in viziji« in so pustila neizbrisen pečat v duhovni, kulturni in znanstveni zgodovini Slovencev, Evrope in sveta. Ste dediči plemenitih vizionarjev - polihistorja, raziskovalca, znanstvenika Valvasorja, edinega našega člana najstarejše akademije na svetu – Angleške kraljevske družbe.  
Ste dediči fizika Friderika Pregla, edinega slovenskega nobelovca, zdravilca in čudodelnika Jurija Humarja, dramatika Slavka Gruma in dediči številnih drugih velikanov slovenskega duha.

Eden od dokazov za to je tudi zelo bogato društveno življenje, ki ga živite in delovanje številnih kulturnih društev na vseh področjih. Poudariti je treba, da so družbene organizacije in društva zelo pomemben dejavnik kakovosti življenja v lokalni skupnosti. Ljubiteljska kultura je zlasti na lokalni ravni generator pozitivnih idej, motor ustvarjalnega druženja ter medgeneracijskega sodelovanja.

Vsega tega bogastva se zavedate, vso to bogastvo spoštujete in ga skrbno negujete. A največje bogastvo ste vi sami - ustvarjalni in delovni občani, ki ustvarjate pogoje za družbeno blaginjo. Na vas sloni prihodnost generacij v »srcu Slovenije«.

Spoštovani občanke in občani,

vse to so razlogi za veselje, za ponos, za praznovanje. Še enkrat iskrene čestitke tudi ob vašem visokem jubileju – 880 obletnice prve omembe kraja in vso srečo tudi v prihodnje. Hvala.